
I. CONSIDERAŢII GENERALE

Conform art.20 al Tratatului de la Paris din 1951 pentru instituirea Comunităţii Economice a Cărbunelui şi Oţelului şi art.137 al Tratatului de la Roma din 1957 privind instituirea Comunităţii Economice Europene (art.189 din Tratatul consolidat), Parlamentul European reprezintă popoarele statelor unite în Comunităţile Europene. Membrii Parlamentului European nu sunt reprezentanţii statelor Uniunii, ceea ce explică faptul că repartizarea mandatelor între state se realizează în funcţie de numărul de locuitori, că membrii Parlamentului European nu pot fi mandataţi de guvernele statelor proprii pentru a îndeplini anumite instrucţiuni şi nici nu pot fi ţinuţi de vreo obligaţie de consultare şi că reunirea statelor într-o Comunitate semnifică comuniunea de interese şi aspiraţii, potrivit obiectivelor stabilite de comun acord.

Iniţial, conform art.138 din Tratatul CEE, reprezentanţii în Parlamentul European erau desemnaţi de parlamentele naţionale din rândul parlamentarilor proprii (efectul acestui tip de desemnare fiind implicarea directă a partidelor). În consecinţă, fiecare stat membru adopta o procedură diferită, atât în ce priveşte repartizarea numărului de delegaţi între camerele superioare şi camerele inferioare ale parlamentului lor, cât şi în ce priveşte metoda de desemnare: proporţională sau majoritară.
 

Luându-se în considerare creşterea reprezentativităţii Parlamentului European, la 20 septembrie 1976, a fost adoptat Actul pentru alegerea reprezentanţilor în Parlamentul European prin vot universal direct (anexat Deciziei Consiliului nr.76/787). 

Primele alegeri directe în Parlamentul European au avut loc în iunie 1979, când popoarele statelor membre au mers la urne pentru a alege membrii unui parlament unic.

Membrii Parlamentului European nu sunt aleşi după o procedură electorală uniformă în toate statele membre, procedura utilizată fiind o rezultantă a combinării dispoziţiilor naţionale cu ansamblul regulilor comunitare în materie. 

Întrucât, de-a lungul anilor, nu s-a reuşit adoptarea unei proceduri electorale uniforme, Tratatul de la Amsterdam a prevăzut necesitatea elaborării, de către Parlamentul European, a unui document referitor la alegerea deputaţilor europeni prin vot universal direct, conform unei proceduri uniforme sau a unor principii comune aplicabile în toate statele membre. Rezoluţia adoptată în anul 1998, de către Parlamentul European, referitoare la stabilirea unor principii comune pentru desfăşurarea alegerilor europene a stat la baza adoptării de către Consiliu a Deciziei din 25 iunie şi 23 septembrie 2002 privind modificarea Actului referitor la alegerea reprezentanţilor Parlamentului European prin vot universal direct.  

Conform prevederilor Tratatului de la Nisa, cetăţenii statelor membre sunt reprezentaţi în Parlamentul European de 732 deputaţi europeni. Numărul de mandate repartizate statelor membre este proporţional cu numărul de locuitori al fiecărui stat membru. 

Pentru legislaturile din 2004 şi 2009, s-au convenit următoarele: la alegerile europene din 2004, mandatele României şi Bulgariei au fost redistribuite statelor membre, urmând ca după aderarea celor 2 ţări, numărul mandatelor în Parlamentul European să se suplimenteze cu 50 de mandate (33 pentru România şi 17 pentru Bulgaria). În acest fel, în perioada 2007-2009, Parlamentul European va fi alcătuit din 782 deputaţi europeni, urmând ca la alegerile din anul 2009 fiecare stat membru să dispună de numărul de mandate prevăzut de Tratatul de la Nisa (Germania – 99,  Franţa, Italia, Marea Britanie – câte 72, Spania – 50, Polonia – 50, România – 33, Olanda – 25, Belgia, Grecia, Portugalia – câte 22, Ungaria – 20, Cehia – 20, Suedia – 18, Austria – 17, Bulgaria – 17, Danemarca şi Finlanda – câte 13, Slovacia – 13, Irlanda – 12, Lituania – 12, Letonia – 8, Slovenia – 7, Cipru - 6, Estonia - 6, Luxembourg – 6,  Malta – 5).

II. LEGISLAŢIE COMUNITARĂ PRIVIND ALEGERILE PENTRU PARLAMENTUL EUROPEAN

▪ Actul din 20 septembrie 1976 privind alegerea reprezentanţilor în Parlamentul European prin vot universal direct, aşa cum a fost modificat prin dispoziţiile Tratatului Uniunii Europene referitoare la cetăţenia europeană şi prin Decizia Consiliului din 25 iunie 2002 şi 23 septembrie 2002 de modificare a Actului electoral din 1976 

Actul prevede, în principal, următoarele:

- în toate statele membre, membrii Parlamentului European sunt aleşi conform sistemului reprezentării proporţionale, utilizându-se metoda listelor sau a votului unic transferabil;

- votul este universal, direct, liber şi secret;

- durata mandatului parlamentar este de 5 ani;

- fiecare stat membru îşi stabileşte circumscripţiile electorale pentru alegerile europene în conformitate cu “situaţia naţională specifică”;

- la nivel naţional, pragul minim pentru atribuirea mandatului de membru al P.E. se fixează de fiecare stat membru, fără a se depăşi procentul de 5% din numărul total al voturilor valabil exprimate; 

- plafonul cheltuielilor electorale pentru alegerile europene se stabileşte de fiecare stat membru;

- membrii P.E. se bucură de imunităţile şi privilegiile prevăzute în Protocolul din 8 aprilie 1965 referitor la privilegiile şi imunităţile Comunităţilor Europene;

- mandatul de membru al Parlamentului European este incompatibil cu cel de membru al parlamentului naţional
 (începând cu alegerile din 2004);

- incompatibilităţile vizează, în principal, funcţiile ministeriale naţionale, precum şi funcţiile politice sau administrative din cadrul instituţiilor comunitare; legislaţia naţională poate reglementa, de asemenea, şi alte tipuri de incompatibilităţi; 

- conform prevederilor Actului din 1976, alegerile pentru Parlamentul European se desfăşoară la datele fixate de statele membre, în perioada prevăzută de două luni care precede data expirării mandatului parlamentar european, în zilele de joi şi duminică
;

- Parlamentul European se reuneşte de plin drept în prima zi de marţi de după expirarea termenului de o lună de la data desfăşurării alegerilor.

▪ Tratatul privind Uniunea Europeană, semnat la Maastricht la 7 februarie 1992, prevede instituirea cetăţeniei Uniunii pentru toţi cetăţenii statelor membre. Conform art.8B paragraf 2 din Tratat, “orice cetăţean al Uniunii cu reşedinţa într-un stat membru şi care nu este cetăţean al acestui stat are dreptul de a alege şi de a fi ales la alegerile pentru Parlamentul European care se desfăşoară în statul membru de reşedinţă, în aceleaşi condiţii ca şi resortisanţii statului respectiv…." (art.8).

▪ Directiva Consiliului nr.93/109 din 6 decembrie 1993 privind modalităţile de exercitare a dreptului de a alege şi de a fi ales la alegerile în Parlamentul European pentru cetăţenii Uniunii cu reşedinţa într-un stat membru în care ei nu sunt resortisanţi 

Fără a se aduce atingere prevederilor legislaţiei electorale naţionale din statele membre referitoare la dreptul de a alege şi de a fi ales,  scopul Directivei l-a constituit armonizarea reglementărilor electorale naţionale cu cele comunitare din material alegerilor europene, inclusiv cu cele referitoare la cetăţenia europeană. 

Directiva a fost transpusă în legislaţia naţională de către toate cele 25 de state membre.

Prevederi ale Directivei Consiliului nr.93/109

▪ Dreptul de a alege şi de a fi ales în statul membru de reşedinţă. Dobândirea calităţii de alegător comunitar/comunitar eligibil este supusă îndeplinirii următoarelor condiţii: cetăţenia Uniunii
; reşedinţa într-un alt stat membru decât statul membru de origine; îndeplinirea condiţiilor prevăzute de legislaţia statului membru de reşedinţă referitoare la dreptul de a alege şi de a fi ales al resortisanţilor comunitari.

▪ Art.12 consacră obligaţia fiecărui stat membru de reşedinţă de a informa pe alegătorii comunitari, în timp util şi în forme corespunzătoare, asupra condiţiilor şi modalităţilor de exercitare a drepturilor lor electorale. În acest sens, se recomandă utilizarea sistemului de corespondenţă adresată direct cetăţenilor europeni rezidenţi pe teritoriul naţional, implicarea în procesul de informare a autorităţilor locale şi naţionale cu care rezidenţii comunitari menţin contacte oficiale, precum şi transmiterea prin poştă a formularului de înscriere pe listele electorale.

▪ Interdicţia votului dublu şi a dublei candidaturi. Atât statele membre, cât şi statele candidate trebuie să procedeze la schimburi de informaţii specifice pentru prevenirea votului dublu/candidaturii duble. În acest scop, înainte de data scrutinului, statul de reşedinţă are obligaţia de a transmite statului de origine informaţiile referitoare la resortisanţii acestuia din urmă care s-au înscris pe listele sale electorale sau care şi-au prezentat candidatura. Statul de origine trebuie să ia toate măsurile pentru evitarea votului/candidaturii dublu/duble.

▪ Libertatea cetăţenilor comunitari de a opta pentru statul membru – de reşedinţă sau de origine – în care să îşi exercite dreptul de vot. 

Conform art.8 al Directivei, cetăţenii comunitari îşi pot exercita dreptul de vot în statul membru de reşedinţă dacă şi-au manifestat voinţa în acest sens, voinţă concretizată, de regulă, prin înscrierea pe listele electorale ale acestui stat. În principiu, condiţiile pe care aceştia trebuie să le îndeplinească pentru înscrierea pe listele electorale sunt identice cu cele prevăzute pentru cetăţenii naţionali, dar statul membru de reşedinţă poate impune, de asemenea, condiţii suplimentare. 

Statele membre şi statele candidate trebuie să ia măsuri speciale pentru ca toţi cetăţenii comunitari să poată solicita înscrierea pe listele electorale în timp util (art.9). 

Orice cetăţean comunitar având reşedinţa într-un alt stat membru decât statul de origine are dreptul de a fi informat de către autorităţile competente asupra modului de soluţionare a cererii de înscriere pe lista electorală. În cazul refuzului înscrierii pe lista electorală, acesta poate folosi căile de recurs prevăzute de legislaţia statului membru de reşedinţă în condiţii identice cu cele stabilite pentru cetăţenii naţionali.

▪ Pentru cetăţenii comunitari cu reşedinţa în alt stat membru decât în cel de origine, ineligibilitatea are la bază principiul cumulului regimului de ineligibilitate din statul membru de reşedinţă cu cel din statul membru de origine. De aceea, la depunerea candidaturii, este obligatorie prezentarea dovezii de îndeplinire a condiţiilor de eligibilitate prevăzute în statul membru de origine.

Directiva conţine şi  unele dispoziţii derogatorii care nu aduc atingere dreptului rezidenţilor comunitari de a alege sau de a fi ales în ţara de reşedinţă, ci vizează numai modalităţile de exercitare a acestui drept. O astfel de dispoziţie derogatorie se referă la Luxembourg, stat care, luând în considerare procentul extrem de mare (peste 20%) al resortisanţilor comunitari, a instituit condiţia unei perioade de rezidenţă de minimum 5 ani pentru exercitarea dreptului de a alege şi de minimum 10 ani pentru a fi ales. De asemenea, a limitat numărul de cetăţeni comunitari străini înscrişi pe aceiaşi listă de candidaţi (care nu pot fi majoritari pe o listă).

  

III. REGLEMENTĂRI JURIDICE PRIVIND ALEGERILE EUROPENE ÎN UNELE STATE MEMBRE ALE U.E.

Austria

Reglementare juridică: Constituţia Federaţiei Austriece din 1929, cu modificările ulterioare; Legea federală 117/1996 pentru alegerea reprezentanţilor Austriei în Parlamentul European, cu modificările ulterioare.

Numărul de mandate. Circumscripţiile electorale. La alegerile din 2004, Austria a dispus de 18 mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Au drept de vot cetăţenii austrieci şi cetăţenii Uniunii cu reşedinţa în Austria care au împlinit vârsta de 18 ani, nu şi-au pierdut drepturile electorale în Austria/statul membru de origine şi sunt înscrişi în registrele electorale ale localităţii de reşedinţă.

În vederea exercitării acestui drept, resortisanţii comunitari trebuie să solicite înscrierea pe listele electorale. Cererea de înscriere trebuie însoţită de o declaraţie cuprinzând următoarele date: naţionalitatea şi adresa din Austria; lista electorală pe care a figurat la precedentele alegeri din statul membru de origine; confirmarea faptului că nu şi-a pierdut drepturile electorale; angajamentul că nu-şi va exercita dreptul de vot decât în Austria.

Obligaţia depunerii acestei declaraţii, instituită de Directiva 93/109/CE, este prevăzută în reglementările tuturor statelor membre, conţinutul declaraţiei fiind similar.

În ce priveşte cetăţenii austrieci cu reşedinţa în străinătate, pot vota în cadrul alegerilor europene numai cei care au reşedinţa în statele membre ale U.E. Este permis votul prin corespondenţă. Nu este permis votul prin procură şi nici votul în cadrul ambasadelor Austriei.

Condiţii privind eligibilitatea: poate candida orice cetăţean cu drept de vot care a împlinit vârsta de 19 ani, precum şi orice cetăţean al Uniunii cu reşedinţa în Austria, care a împlinit vârsta de 19 ani şi  care în statul membru de origine are dreptul de a fi ales.

Cetăţenii europeni rezidenţi în Austria care candidează la alegerile europene din această ţară trebuie să depună o declaraţie în care să precizeze: naţionalitatea şi adresa din Austria; lista electorală pe care a figurat la precedentele alegeri din statul de origine; confirmarea faptului că nu candidează simultan în alt stat membru. De asemenea, ei trebuie să prezinte următoarele documente: o adeverinţă, eliberată de autorităţile competente din statul membru de origine, prin care să se certifice faptul că persoana în cauză nu şi-a pierdut drepturile electorale; actul de identitate; o declaraţie de susţinere din partea partidului care l-a propus drept candidat. 

Aceste obligaţii ale comunitarilor eligibili cu reşedinţa pe teritoriul unui stat membru, altul decât statul de reşedinţă, instituite de Directiva menţionată, sunt prevăzute în reglementările în materie ale tuturor statelor membre, elementele constitutive ale acestor obligaţii fiind similare.

În vederea evitării votului dublu/dublei candidaturi, numele resortisanţilor comunitari cu reşedinţa în Austria care sunt înscrişi pe listele de alegători sau care şi-au depus candidatura se comunică statelor membre ale U.E. interesate.

Regula, instituită de Directiva 93/109/CE, se aplică în toate statele membre ale U.E.

Sancţiunea prevăzută pentru declaraţie falsă este amenda de maximum 3.000 şilingi
 sau închisoare de 2 săptămâni; votul dublu nu este sancţionat. 

Listele de candidaţi. Se depun la Autoritatea federală electorală cu 37 de zile înainte de data desfăşurării alegerilor. Listele de candidaţi trebuie semnate de minimum 3 membri ai Consiliului Naţional/1 membru al Parlamentului European delegate de Austria, sau trebuie să conţină 2600 semnături de alegători-susţinători. Pentru fiecare listă de candidaţi se depune suma de 3.600 euro destinată acoperirii cheltuielilor legate de tipărirea buletinelor de vot.

Modul de scrutin: reprezentarea proporţională cu vot preferenţial. Atribuirea mandatelor se face conform metodei d’Hondt
; sunt excluse listele care nu au obţinut pragul electoral de 4%. 

Indiferent de poziţia pe listă, candidaţilor care au obţinut 7% din voturile preferenţiale ale electoratului li se atribuie un mandat.

La alegerile europene din 2004, rata de participare a electoratului a fost de 42,43% (faţă de 49% la alegerile din 1999), la un număr de 6.049.129 alegători.

Incompatibilităţile. În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu următoarele funcţii: ministru, magistrat al Curţii Constituţionale sau al unui Tribunal administrativ, preşedinte sau vicepreşedinte al Curţii de Conturi, ombudsman, director de societăţi în comandită pe acţiuni, de societăţi bancare, comerciale, industriale sau de transport private, de case de credit şi de asigurări reciproce din provincie.

Aspecte referitoare la campania electorală. Legea nu prevede o dată oficială de începere a campaniei electorale. Accesul la media este nelimitat, partidelor reprezentate în Parlamentul European acordându-li-se gratuit anumiţi timpi de antenă la posturile naţionale de radio şi televiziune; la posturile private de radio şi televiziune timpii de antenă se pot obţine contra cost. Sunt permise sondajele de opinie până în ziua precedentă datei alegerilor. Ca şi la alegerile naţionale, o parte din cheltuielile de campanie se rambursează partidelor politice, în funcţie de rezultatele obţinute. 

Belgia

Reglementare juridică: Legea din 23 martie 1989 privind alegerile pentru Parlamentul European, cu modificările ulterioare; Legea din 19 mai 1994 privind limitarea şi controlul cheltuielilor electorale angajate la alegerile pentru Parlamentul European; Legea din 11 martie 2003 pentru asigurarea prezenţei egale a bărbaţilor şi femeilor pe listele de candidaţi la alegerile pentru Parlamentul European 

Numărul de mandate. Circumscripţiile electorale. La alegerile din 2004, Belgia a dispus de 24 de mandate. Alegerile se desfăşoară în 4 circumscripţii electorale (Regiunea flamandă, Regiunea valonă, Regiunea germanofonă şi Regiunea Bruxelles-Capitală), în cadrul a trei colegii electorale (flamand, francez şi german)
.

Dreptul de a alege şi dreptul de a fi ales: Au drept de vot: cetăţenii belgieni care au împlinit vârsta de 18 ani, sunt înscrişi în registrele de evidenţă a populaţiei ale localităţilor de domiciliu şi au drepturi electorale depline; cetăţenii Uniunii cu reşedinţa în Belgia care îndeplinesc aceleaşi condiţii şi care solicită, în condiţiile prevăzute de lege, înscrierea pe listele electorale; cetăţenii belgieni cu reşedinţa în străinătate care au împlinit vârsta de 18 ani, au drepturi electorale depline şi şi-au manifestat dorinţa de a vota în ţara de origine.

Este permis votul prin procură şi votul prin corespondenţă. Pot vota prin corespondenţă numai cetăţenii belgieni cu reşedinţa într-un alt stat membru.

Conform art.39 din Legea din 23 martie 1989, votul este obligatoriu
.

Condiţii privind eligibilitatea: pot candida cetăţenii belgieni care au împlinit vârsta de 21 de ani, sunt înscrişi pe listele electorale şi aparţin colegiului electoral pe care îl reprezintă. Cetăţenii Uniunii cu reşedinţa în Belgia care doresc să candideze trebuie să îndeplinească aceleaşi condiţii, plus condiţia specială referitoare la depunerea declaraţiei oficiale. 

Sancţiunea prevăzută pentru votul dublu sau declaraţie falsă este închisoare de la 8 la 15 zile şi/sau amendă de la 26 la 200 euro.

Listele de candidaţi. Partidele politice pot prezenta liste de candidaţi susţinute de 5 parlamentari belgieni din cadrul aceluiaşi colegiu (grup lingvistic) sau de semnăturile a 5.000 de alegători din circumscripţia flamandă/valonă/regiunea Bruxelles-Capitală; pentru circumscripţia germanofonă sunt necesare 200 de semnături. Listele de candidaţi se depun cu 57-58 zile înainte de data desfăşurării alegerilor.

Pentru asigurarea unei prezenţe egale a bărbaţilor şi femeilor pe liste, primii trei candidaţi titulari, precum şi primii trei supleanţi din fiecare listă, nu pot fi de acelaşi sex. De asemenea, în stabilirea ordinii candidaţilor pe listă, distanţa între numărul candidaţilor titulari/supleanţi aparţinând fiecărui sex, nu trebuie să fie mai mare de 1.

Modul de scrutin: reprezentare proporţională cu vot preferenţial. Atribuirea mandatelor se face prin metoda d’Hondt.

La alegerile europene din 2004, rata de participare a electoratului a fost de 90,81% (91% în 1999), la un număr de 7.552.240 alegători.

Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul parlamentar european este incompatibil cu calitatea de membru al unui executiv federal sau regional, cu mandatul de primar, consilier comunal sau cu funcţia de preşedinte al unui Centru public de asistenţă socială dintr-o comună cu peste 50.000 locuitori.

Aspecte referitoare la campania electorală. Campania electorală începe cu 40 de zile înainte de data desfăşurării alegerilor europene. Legea din 14 mai 1994, modificată în 1998, stabileşte plafonul cheltuielilor electorale care pot fi efectuate de fiecare partid la suma de 1.000.000 euro. Din această sumă, un procent de 25 poate fi suportat de candidaţi, fără ca valoarea sumei/candidat să depăşească 10% din acest procent. Accesul la posturile naţionale de radio şi televiziune, precum şi durata spaţiului alocat propagandei electorale se asigură proporţional cu mărimea şi importanţa fiecărui partid politic. Nu sunt prevăzute restricţii referitoare la efectuarea sondajelor de opinie. 

Danemarca

Reglementare juridică. Legea 157/1994 privind alegerile reprezentanţilor danezi în Parlamentul European, cu modificările ulterioare

Numărul de mandate. Circumscripţiile electorale. La alegerile din 2004, Danemarca a dispus de 14 mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Orice persoană care a împlinit vârsta de 18 ani şi este înscrisă în registrul de evidenţă a populaţiei are dreptul de a vota la alegerile pentru Parlamentul European. 

Pentru a participa la alegerile europene, cu 6 săptămâni înainte de data desfăşurării alegerilor, cetăţenii Uniunii cu reşedinţa în Danemarca pot depune la primăria localităţii de reşedinţă o cerere de înscriere pe lista electorală.

Cetăţenii danezi cu reşedinţa în alte state membre ale U.E. pot vota la reprezentanţele consulare daneze sau, în condiţiile prevăzute de lege, prin corespondenţă.

Condiţiile privind eligibilitatea sunt identice cu cele prevăzute pentru dreptul de a alege. Formularul declaraţiei oficiale ce trebuie depuse de candidaţii resortisanţi comunitari este agreat de Ministerul de Interne. 

Sancţiunea prevăzută pentru votul dublu este amenda, iar pentru declaraţie falsă amenda sau închisoare de maximum 4 luni.

Listele de candidaţi. Pot prezenta liste de candidaţi partidele care au cel puţin un reprezentant în Parlament şi/sau în Parlamentul European. Listele prezentate de alte partide trebuie susţinute de un număr de alegători care să reprezinte cel puţin 2% din numărul total al voturilor valabil exprimate la alegerile precedente. O listă nu poate conţine mai mult de 20 de nume, ordinea înscrierii pe listă fiind stabilită de către partide. Este permisă prezentarea de liste înrudite. Listele de candidaţi se depun cu cel puţin 4 săptămâni înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se face conform metodei d’Hondt, fiind declaraţi aleşi candidaţii care au obţinut cel mai mare număr de voturi.

La alegerile europene din 2004, rata de participare a electoratului a fost de 47,9% (50,4% în 1999), la un număr de 4.012.663 alegători.

Incompatibilităţile. Se aplică incompatibilităţile prevăzute în Actul din 20 septembrie 1976 şi în Directiva 93/109/CE.

Aspecte referitoare la campania electorală. Accesul la media (timpi de antenă) se asigură prin realizarea de acorduri între partidele politice şi posturile radio-TV. Cheltuielile de campanie nu sunt subvenţionate de stat. Nu sunt prevăzute restricţii referitoare la efectuarea sondajelor de opinie.

Franţa

Reglementare juridică: Legea 77-729 din 7 iulie 1977 privind alegerea reprezentanţilor în Adunarea Comunităţilor Europene, cu modificările ulterioare; Codul electoral 

Numărul de mandate. Circumscripţiile electorale. La alegerile din 2004, Franţa a dispus de 78 de mandate. Alegerile s-au desfăşurat în cadrul a 8 circumscripţii electorale, stabilite pe criterii regionale: Nord-Vest, Est, Vest, Sud-Vest, Sud-Est, Loara-Masivul Central, Ile-de-France, Teritoriile de peste mări. La precedentele alegeri europene teritoriul naţional al Franţei a constituit o circumscripţie unică. 

Dreptul de a alege şi dreptul de a fi ales. Au drept de vot cetăţenii francezi care au împlinit vârsta de 18 ani, care au drepturi civile şi politice depline şi care nu se află în nici una din incapacităţile prevăzute de lege. 

Cetăţenii Uniunii cu domiciliul real/reşedinţa obişnuită pe teritoriul francez pot participa la alegerile europene dacă solicită înscrierea, în condiţiile prevăzute de lege, pe lista electorală complementară din localitatea de reşedinţă (înscrierea din oficiu este interzisă prin lege). 

Conform prevederilor Legii 2003-327 din 11 aprilie 2003, cetăţenii francezi cu reşedinţa în străinătate pot vota personal sau prin procură.

Condiţii privind eligibilitatea: pot candida, în condiţiile prevăzute de lege, cetăţenii francezi care au împlinit vârsta de 23 de ani. Pentru cetăţenii Uniunii cu reşedinţa în Franţa, condiţiile prevăzute sunt: 23 de ani împliniţi; capacitate electorală în ţara de origine; domiciliul real/reşedinţa obişnuită în Franţa; îndeplinirea condiţiilor legale prevăzute pentru dreptul de a vota.

Sancţiunea prevăzută pentru votul dublu este închisoare de la 6 luni la 2 ani şi amenda de 15.000 euro, iar sancţiunea pentru declaraţie falsă este închisoare de 1 an şi amendă de 15.000 euro.

Listele de candidaţi. Prezentarea listelor de candidaţi ale partidelor politice se face, cu 16 zile înainte de data desfăşurării alegerilor.  Numărul candidaţilor înscrişi pe liste, trebuie să reprezinte dublul numărului de mandate alocate fiecăreia din cele 8 circumscripţii. Lista de candidaţi se depune împreună cu o declaraţie colectivă conţinând datele (nume, prenume, data şi locul naşterii, domiciliu, profesie şi naţionalitate) şi semnăturile tuturor candidaţilor înscrişi. Lista este alcătuită, alternativ, din candidaţi aparţinând ambelor sexe.

Modul de scrutin: reprezentare proporţională cu vot pe liste blocate. Atribuirea mandatelor se face prin metoda d’Hondt, fiind excluse listele care nu au obţinut 5% din voturile exprimate.

La alegerile europene din 2004, rata de participare a electoratului a fost de 42,7% (46,8% în 1999), la un număr de 41.518.582 alegători.

Incompatibilităţile. În afara incompatibilităţilor prevăzute în Actul din 20 septembrie 1976, în Directiva 93/109/CE, precum şi în Codul electoral francez
, mandatul de reprezentant în Parlamentul european este, conform Legii 295/2000, incompatibil cu: funcţiile de membru al Comisiei Europene, membru al Comitetului director al Băncii Centrale Europene sau membru în Consiliul pentru politică monetară al Băncii Franceze; funcţia de judecător în cadrul tribunalelor de comerţ. Mandatul european este compatibil cu unul dintre următoarele mandate: consilier regional, consilier în Adunarea Corsicii, consilier general, consilier al Parisului, consilier municipal al unei comune cu cel puţin 3.500 locuitori (Legea 729/1977, cu modificările ulterioare). 

Aspecte referitoare la campania electorală. La alegerile europene din 2004, campania electorală a început cu două săptămâni înainte de data desfăşurării alegerilor (13 iunie 2004). 

În timpul campaniei electorale, accesul gratuit la posturile serviciului public de comunicaţie audiovizuală se asigură după cum urmează: partidelor şi grupărilor politice reprezentate în Adunarea Naţională sau în Senat de grupuri parlamentare li se alocă un timp de antenă cu o durată de 2 ore

(durată repartizată în mod egal între acestea); partidelor şi grupărilor politice cu liste de candidaţi în cel puţin 5 circumscripţii, li se alocă un timp de antenă cu o durată de 1 oră (durată repartizată în mod egal între acestea). Orarul şi modalităţile de realizare a emisiunilor sunt stabilite de Consiliul Superior al Audiovizualului, după consultarea preşedinţilor societăţilor naţionale de radio şi televiziune. 

La începutul campaniei electorale şi în ordinea depunerii, pentru fiecare listă de candidaţi se atribuie un panou de afişaj. 

Plafonul cheltuielilor electorale/listă de candidaţi este de 1.150.000 euro. Prin derogare de la prevederile Codului electoral, partidelor cu liste de candidaţi care au obţinut cel puţin 3% din  numărul voturilor valabil exprimate, li se rambursează o sumă forfetară egală cu jumătate din plafonul cheltuielilor electorale prevăzut de lege.

Efectuarea de sondaje de opinie nu este permisă în săptămâna care precede data de desfăşurare a alegerilor.

  

Germania

Reglementare juridică: Legea privind alegerile europene din 1994, cu modificările ulterioare

Numărul de mandate. Circumscripţiile electorale. La alegerile din 2004, Germania a dispus de 99 de mandate. Teritoriul naţional constituie o circumscripţie unică.

Dreptul de a alege şi dreptul de a fi ales. Au drept de vot cetăţenii germani care au împlinit vârsta de 18 ani, care au reşedinţa în Germania/ în alt stat membru, cu cel puţin 3 luni înainte de data alegerilor şi care nu şi-au pierdut drepturile civile. De asemenea, au drept de vot: militarii/oficialii germani cu misiuni în străinătate; cetăţenii germani cu reşedinţa într-un stat membru al Consiliului Europei, care au părăsit Germania după 23 mai 1949 şi care, înainte de a pleca din ţară, au locuit pe teritoriul german cel puţin 3 luni; cetăţenii germani cu reşedinţa în orice ţară din lume, care, înainte de a pleca din Germania, au locuit cel puţin 3 luni pe teritoriul ţării şi au părăsit teritoriul de cel mult 25 de ani. 

Beneficiază de acest drept, în aceleaşi condiţii ca şi cetăţenii germani, cetăţenii Uniunii cu reşedinţa în Germania care nu votează în ţara de origine. Pentru a-şi putea exercita dreptul de vot, aceştia trebuie să solicite, în condiţiile prevăzute de lege, înscrierea pe listele electorale.

Este permis votul prin corespondenţă. Votul prin procură sau în cadrul ambasadelor Germaniei este interzis. 

Condiţii privind eligibilitatea: sunt eligibili naţionalii/cetăţenii Uniunii cu reşedinţa în Germania, având cetăţenie germană/comunitară de cel puţin 1 an şi vârsta de minimum 18 ani. Candidaţii resortisanţi comunitari nu pot fi propuşi decât de partide sau organizaţii politice, candidaturile individuale nefiind autorizate.

Sancţiunea pentru vot dublu sau declaraţie falsă este amenda sau închisoarea de maximum 3 ani.

Listele de candidaţi. Pot prezenta liste de candidaţi, atât la nivel federal cât şi de land, partidele sau asociaţiile politice care au obţinut cel puţin 5 mandate în Bundestag/Dieta landului sau care au obţinut 4.000 de semnături pentru o listă federală/2.000 de semnături pentru o listă la nivel de land.  Listele federale se depun cu 68 de zile înainte de data desfăşurării alegerilor, iar listele de land cu 66 de zile înainte de aceiaşi dată. 

Modul de scrutin: reprezentare proporţională fără vot preferenţial. Atribuirea mandatelor se face conform metodei Hare-Niemeyer
, fiind excluse listele care nu au obţinut cel puţin 5% din voturile exprimate. 

La alegerile europene din 2004, rata de participare a electoratului a fost de 43% (45,2% în 1999), la un număr de 61.682.394 alegători.

Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu funcţiile de judecător la Curtea Constituţională Federală, secretar de stat parlamentar, comisar parlamentar pentru forţele armate, comisar federal pentru protecţia datelor, membru al guvernului de land, cu o funcţie asimilată celei de secretar de stat parlamentar exercitată într-un alt stat membru, etc.

Aspecte referitoare la campania electorală. Nu se prevede o dată oficială pentru începerea campaniei electorale. Accesul la media se asigură prin alocarea gratuită de timpi de antenă la posturile publice de radio şi televiziune, durata spaţiului depinzând de rezultatele obţinute la precedentele alegeri. Partidele îşi pot asigura publicitate şi contra cost la posturile private de radio şi televiziune. Organizarea sondajelor de opinie este permisă până în preziua alegerilor.

 

Italia

Reglementare juridică: Legea nr.18 din 24 ianuarie 1979, cu modificările ulterioare; Decretul 128 din 21 februarie 1994 referitor la dreptul cetăţenilor Uniunii Europene de a alege şi de a fi ales 

Numărul de mandate. Circumscripţiile electorale. La alegerile din 2004, Italiei i-au fost alocate 78 de mandate. Teritoriul naţional este împărţit în 5 circumscripţii electorale, constituite pe regiuni:Nord-Vest, Nord-Est, Centru, Sud, Insule. 

Dreptul de a alege şi de a fi ales. Au drept de vot cetăţenii italieni care au împlinit 18 ani şi sunt înscrişi pe listele electorale, precum şi cetăţenii Uniunii cu reşedinţa în Italia care: au împlinit 18 ani, au capacitate electorală deplină în ţara de origine şi s-au înscris, în condiţiile prevăzute de lege, pe listele electorale complementare din localitatea de reşedinţă. Cetăţenii italieni cu reşedinţa într-un stat membru pot vota la consulatul Italiei din statul respectiv; cetăţenii italieni cu reşedinţa în afara teritoriului Uniunii îşi pot exercita dreptul de vot numai în Italia. 

Condiţii privind eligibilitatea: poate candida orice cetăţean italian care a împlinit vârsta de 25 de ani, precum şi orice cetăţean al Uniunii cu reşedinţa în Italia care a împlinit aceiaşi vârstă şi este eligibil în ţara de origine.

Sancţiunea prevăzută pentru votul dublu sau declaraţie falsă este închisoarea de la 1 la 3 ani şi amenda cuprinsă între 100.000 şi 500.000 lire.

Listele de candidaţi se prezintă de către partidele şi organizaţiile politice care au grupuri parlamentare în cadrul Camerei Deputaţilor sau Senatului/au cel puţin un reprezentant în una din cele două Camere ale Parlamentului/au obţinut cel puţin un mandat la precedentele alegeri europene. Pot fi prezentate şi candidaturi individuale, susţinute de minimum 30.000 de semnături. 

Listele de candidaţi se depun, cel mai târziu, cu 39 de zile înainte de data desfăşurării alegerilor.

Modul de scrutin: reprezentare proporţională cu vot preferenţial. Atribuirea mandatelor se realizează prin metoda câturilor integrale şi a celor mai mari resturi. 

La alegerile europene din 2004, rata de participare a fost de  73,1% (70,8% în 1999), la un număr de 49.845.299 alegători.

Incompatibilităţile: În afara incompatibilităţilor prevăzute în Actul din 20 septembrie 1976 şi în Directiva 93/109/CE, mandatul de deputat european este incompatibil cu mandatele elective locale.

Aspecte referitoare la campania electorală. Aceasta poate începe cu 30 de zile înainte de data desfăşurării alegerilor. Nu sunt prevăzute restricţii referitoare la efectuarea sondajelor de opinie.

Marea Britanie

Reglementare juridică. Legea din 5 mai 1978 privind alegerile în Adunarea Europeană, cu modificările ulterioare; Legea din 2003 privind reprezentarea în Parlamentul European; Decretul-Lege din 2003 privind alegerile locale şi alegerile parlamentare europene

Numărul de mandate. Circumscripţiile electorale. La alegerile din 2004 Marea Britanie a dispus de 78 de mandate. Legea din 2003 privind reprezentarea în Parlamentul European prevede stabilirea, în funcţie de regiunile administrative existente, a 12 regiuni electorale: 9 în Anglia, 1 în Scoţia, 1 în Ţara Galilor şi 1 în Irlanda de Nord.

Dreptul de a alege şi de a fi ales. Au drept de vot: cetăţenii britanici care au împlinit vârsta de 18 ani, au reşedinţa pe teritoriul Marii Britanii şi sunt înscrişi în registrele de alegători ale regiunilor electorale de care aparţin; cetăţenii Uniunii Europene care au împlinit vârsta de 18 ani, au reşedinţa pe teritoriul Marii Britanii şi care solicită, în condiţiile legii, înscrierea în registrele electorale. Pentru cetăţenii Uniunii Europene cu reşedinţa în Irlanda de Nord, exercitarea dreptului de vot este supusă condiţiei de domiciliu pe acest teritoriu în ultimele trei luni care precedă data înscrierii pe listele electorale.

La alegerile europene (spre deosebire de alegerile naţionale), au drept de vot şi membrii Camerei Lorzilor.

În condiţiile prevăzute de lege, se bucură de acest drept cetăţenii britanici – funcţionari sau angajaţi în cadrul forţelor armate îndeplinind diverse misiuni -cu reşedinţa în străinătate şi cetăţenii britanici care au părăsit teritoriul ţării de cel mult 5 ani. Cetăţenii britanici care au părăsit teritoriul ţării cu mai puţin de 20 de ani în urmă pot vota prin procură.

Pentru evitarea dublului vot, funcţionarii electorali au obligaţia de a transmite copiile cererilor de înscriere în registrele electorale depuse de resortisanţii comunitari cu reşedinţa în Marea Britanie, omologilor lor din ţările de origine ale solicitanţilor.

Condiţii privind eligibilitatea: sunt eligibili cetăţenii britanici şi cetăţenii Uniunii cu reşedinţa în Marea Britanie care au împlinit vârsta de 21 de ani şi care îndeplinesc condiţiile prevăzute pentru acordarea dreptului de vot; sunt, de asemenea, eligibili, membrii Camerei Lorzilor şi membrii clerului.

Nu pot candida persoanele care: nu au cetăţenie britanică sau cetăţenie europeană; nu au împlinit vârsta de 21 de ani; candidează în alt stat membru; au funcţia de judecător sau controlor/auditor general; sunt angajate, pe bază de contract permanent, în cadrul forţelor armate; sunt debile mental, etc.

Sancţiunea pentru vot dublu sau declaraţie falsă este amenda de maximum 1.000 lire.

Listele de candidaţi. Acestea se prezintă de către partidele politice înregistrate. Se pot prezenta şi candidaţi individuali sprijiniţi de 30 de alegători. 

Pentru fiecare listă de candidaţi prezentată de un partid înregistrat şi pentru fiecare candidat individual se depune o cauţiune de 5.000 de lire (rambursabilă).

Listele de candidaţi se depun cu 4 săptămâni înainte de data desfăşurării alegerilor.

Modul de scrutin: în Anglia, Scoţia şi Ţara Galilor legea prevede sistemul de listă regională (“regional list system”) cu reprezentare proporţională. Alegătorul poate vota fie lista de candidaţi a unui partid înregistrat, fie un candidat individual; votul preferenţial nu este permis. Atribuirea mandatelor se face prin metoda d’Hondt. În Irlanda de Nord, s-a menţinut scrutinul uninominal preferenţial cu transfer de voturi (“single transferable vote”), sistem asemănător cu cel al reprezentării proporţionale, care se bazează, însă, pe principiul candidaturilor individuale.

La alegerile europene din 2004, rata de participare a fost de 38,9% (24% în 1999), la un  număr de 45.309.760 alegători.

Incompatibilităţile. În afara incompatibilităţilor prevăzute în Actul electoral din 20 septembrie 1976 şi în Directiva 93/109/CE, au aplicabilitate incompatibilităţile prevăzute în Legea din 1978 privind alegerile pentru Parlamentul European. În principiu, este vorba despre titularii unor funcţii publice importante, de cetăţenii condamnaţi pentru comiterea unor infracţiuni electorale, de cetăţenii străini, alţii decât cei irlandezi sau comunitari.

Aspecte referitoare la campania electorală. Pentru alegerile europene nu au fost adoptate reguli speciale privind campania electorală, cu excepţia celei referitoare la limitarea cheltuielilor de campanie la 10.000 lire (4,3 lire/alegător). Se asigură accesul la media, durata spaţiului de antenă alocat fiind proporţională cu mărimea şi importanţa partidului. Nu sunt prevăzute restricţii în ce priveşte sondajele de opinie. 

 

Olanda

Reglementare juridică. Legea din 28 ianuarie 1993 privind alegerile în Parlamentul European; Legea electorală din 28 septembrie 1989, cu modificările ulterioare

Numărul de mandate. Circumscripţiile electorale. La alegerile din 2004, Olandei i-au fost alocate 27 de mandate. Teritoriul naţional constituie o circumscripţie unică.

Dreptul de a alege şi de a fi ales. Au drept de vot cetăţenii olandezi care au împlinit vârsta de 18 ani şi au capacitate electorală deplină. Cetăţenii olandezi cu reşedinţa în alt stat membru, care nu participă la alegerile europene organizate în ţara de reşedinţă, îşi pot exercita acest drept în Olanda. Ei pot vota personal, prin procură sau prin corespondenţă.

Cetăţenii europeni cu reşedinţa în Olanda, care au împlinit 18 ani, îşi pot exercita dreptul de vot dacă solicită înscrierea, în condiţiile legii, în registrul de evidenţă a populaţiei din localităţile de reşedinţă.

Condiţii privind eligibilitatea: sunt eligibili cetăţenii olandezi care au împlinit 18 ani şi care îndeplinesc condiţiile prevăzute pentru exercitarea dreptului de vot.

Pot candida cetăţenii Uniunii cu reşedinţa în Olanda care îndeplinesc condiţiile prevăzute pentru acordarea dreptului de vot, precum şi condiţiile de eligibilitatea prevăzute în statul membru de origine. 

Sancţiunea pentru votul dublu este închisoarea de maximum 1 lună sau amenda, iar cea pentru declaraţie falsă închisoarea de maximum 6 ani sau amenda.

Listele de candidaţi. Candidaţii sunt nominalizaţi de către partidele politice, fiind necesare 30 de semnături de susţinere. În funcţie de numărul mandatelor deţinute de partidele politice în Parlamentul European, fiecare listă poate include între 30 şi 80 de nume de candidaţi. Listele de candidaţi se depun cu 43 de zile înainte de data desfăşurării alegerilor.

Dacă lista este prezentată de un partid care nu are reprezentanţi în Parlamentul European, este necesară depunerea unei cauţiuni de 11.250 euro.  Această sumă nu se rambursează dacă partidul respectiv obţine mai puţin de 75% din coeficientul electoral.

Modul de scrutin: reprezentare proporţională cu vot preferenţial. Atribuirea mandatelor se face conform metodei d’Hondt. 

La alegerile europene din 2004, rata de participare a fost de 39,3% (29,9% în 1999), iar numărul de alegători de 12.168.878.

Incompatibilităţile. Sunt cele prevăzute în Actul electoral european din 1976, în Directiva 93/109/CE, precum şi în Legea din 13 decembrie 1978 (ulterior modificată) referitoare la incompatibilităţile pentru parlamentarii olandezi. 

Aspecte referitoare la campania electorală. Nu există reguli speciale pentru campania din cadrul alegerilor europene. Nu este prevăzută o dată oficială de începere a campaniei. În ce priveşte accesul la media, timpii de antenă sunt repartizaţi de către Guvern. Nu sunt restricţii în ce priveşte efectuarea sondajelor de opinie.

Spania

Reglementare juridică: Legea organică 5/1985 privind regimul electoral general, cu modificările ulterioare

Numărul de mandate. Circumscripţiile electorale. La alegerile din 2004, Spaniei i-au fost repartizate 54 de mandate. Teritoriul naţional constituie o circumscripţie unică.

Dreptul de a vota şi eligibilitatea. Au dreptul de a alege şi de a fi aleşi cetăţenii spanioli şi cetăţenii Uniunii cu reşedinţa în Spania care au împlinit 18 ani şi au capacitate electorală deplină. Ca şi în celelalte state membre, pentru a participa/candida la alegerile pentru Parlamentul European, resortisanţii comunitari cu reşedinţa în Spania trebuie să îndeplinească condiţiile prevăzute de lege (solicitarea înscrierii pe listele electorale, depunerea declaraţiilor şi a documentelor necesare).

Cetăţenii spanioli cu reşedinţa în străinătate pot vota doar prin corespondenţă. Nu este admis votul prin procură.

Sancţiunea prevăzută pentru votul dublu este de închisoare de 6 luni, pierderea drepturilor civile şi amendă.

Listele de candidaţi. Partidele, coaliţiile şi grupurile de alegători pot prezenta liste de candidaţi dacă se bucură de sprijinul (concretizat în semnături) a 50 de parlamentari sau a unui număr de 15.000 de alegători.

Termenul de depunere a candidaturilor se stabileşte în momentul publicării decretului de convocare a alegerilor europene (între 15-20 de zile). 

Modul de scrutin: reprezentare proporţională fără vot preferenţial. Atribuirea mandatelor se face prin metoda d’Hondt. 

La alegerile europene din 2004, rata de participare a fost de 45,1% (64,4% în 1999), la un număr de 34.706.044 alegători.

Incompatibilităţile. În afara incompatibilităţilor prevăzute în Actul electoral din 20 septembrie 1976, în Directiva 93/109/CE şi în Legea privind regimul electoral general, mandatul de deputat european este incompatibil cu mandatul în Adunarea legislativă a unei Comunităţi autonome.

Aspecte referitoare la campania electorală. Campania electorală începe cu 38 de zile înainte de data alegerilor şi are o durată de 15 zile.  Statul subvenţionează cheltuielile efectuate de partide, federaţii sau coaliţii în timpul campaniei electorale până la suma limită de 18.030 euro/mandat şi o,60 euro/vot obţinut. Plafonul cheltuielilor electorale se obţine înmulţind suma de 0,12 euro cu numărul alegătorilor din circumscripţia în care partidul a prezentat candidaţi. Partidelor politice reprezentate în Parlamentul naţional/Parlamentul European li s-a alocă gratuit timpi de antenă, proporţional cu numărul voturilor obţinute la alegerile precedente.

*

Caracteristici ale reglementărilor naţionale în materie

Tipul de scrutin. În toate statele membre se aplică sistemul reprezentării proporţionale, metoda de atribuire a mandatelor fiind diferită de la ţară la ţară. 

Circumscripţiile electorale. În Germania, Austria, Danemarca, Spania şi Olanda teritoriul naţional constituie o circumscripţie electorală unică; în Belgia, Franţa, Italia şi Marea Britanie teritoriul naţional este împărţit în mai multe circumscripţii electorale. 

Dreptul de a alege. Orice cetăţean european resortisant al unui stat membru, altul decât cel de origine, are dreptul de a vota, în statul membru de reşedinţă, în cadrul alegerilor pentru Parlamentul European. 

În toate aceste state membre, au dreptul de a alege cetăţenii care au împlinit vârsta de 18 ani. 

În ce priveşte dreptul de vot al cetăţenilor cu reşedinţa în străinătate: Marea Britanie acordă acest drept funcţionarilor, angajaţilor în cadrul forţelor armate care îndeplinesc diverse misiuni şi cetăţenilor care au părăsit ţara de mai puţin de 5 ani; Austria, Danemarca şi Olanda cetăţenilor proprii care au reşedinţa în alt stat membru; Belgia, Franţa, Spania şi Italia acordă acest drept indiferent de ţara de reşedinţă. În Germania au drept de vot militarii şi persoanele oficiale care îndeplinesc misiuni în străinătate, precum şi cetăţenii germani cu reşedinţa într-un alt stat membru, într-un stat membru al Consiliului Europei sau în orice ţară din lume, cu condiţia de a nu fi părăsit teritoriul Germaniei de mai mult de 25 de ani.

Dreptul de a fi ales. În Danemarca, Spania, Olanda şi Germania, vârsta minimă pentru eligibilitate este de 18 ani, în Austria de 19 ani, în Belgia şi Marea Britanie de 21 ani, în Franţa de 23 ani, iar în Italia de 25 ani.

Eligibilitatea unui cetăţean al Uniunii cu reşedinţa într-un stat membru, altul decât cel de origine, este subordonată îndeplinirii condiţiilor referitoare la cetăţenia comunitară şi la reşedinţă/durata reşedinţei.

Listele de candidaţi. În Austria, Danemarca, Olanda şi Germania pot prezenta liste de candidaţi numai partidele sau asociaţiile politice; în celelalte state membre, se pot prezenta şi candidaţi individuali susţinuţi de un anumit număr de alegători.

În Austria, Franţa, Olanda şi Marea Britanie prezentarea listelor de candidaţi este însoţită de depunerea unei cauţiuni.

Atribuirea mandatelor. În Austria, Belgia, Danemarca, Spania, Franţa şi Olanda atribuirea mandatelor se face conform metodei d’Hondt, în Germania conform metodei Hare-Niemeyer, iar în Italia, mandatele se atribuie conform metodei câturilor integrale şi a celor mai mari resturi.

� Astfel, Germania Federală delega numai membri din Bundestag, Italia desemna 18 senatori şi 18 deputaţi (deşi Senatul italian era de două ori mai puţin numeros), Franţa 24 de deputaţi şi 12 senatori.


� Iniţial, Actul din 20 septembrie 1976 prevedea compatibilitatea calităţii de membru al Parlamentului European cu cea de membru al parlamentului naţional. Însă, la 7 iulie 1988, Parlamentul European a adoptat Rezoluţia privind incompatibilitatea între mandatul de membru al Parlamentului European şi mandatul de membru al parlamentului naţional, prin care statele membre erau invitate să modifice art.5 al Actului („Calitatea de reprezentant în Adunare este compatibilă cu cea de membru al Parlamentului unui stat membru.”). Decizia Consiliului din 25 iunie 2002 şi 23 septembrie 2002 referitoare la modificarea Actului privind alegerea reprezentanţilor în Parlamentul European prin vot universal direct a abrogat art.5 şi a modificat art.6 al Actului, astfel încât acesta prevede expres că, începând cu alegerile pentru P.E. din 2004, “calitatea de membru al Parlamentului European este incompatibilă cu cea de membru al parlamentului naţional".





� Conform tradiţiilor naţionale, ziua de vot este joi în Danemarca, Irlanda, Olanda şi Marea Britanie, iar ziua de duminică în celelalte state membre.


� În sensul art.17, paragraf 1 din Tratat – orice persoană având naţionalitatea unui stat membru este cetăţean al Uniunii. Aşadar, cetăţenii statelor candidate devin oficial cetăţeni ai Uniunii în momentul intrării în vigoare a Tratatului de aderare.


� Atât în Austria cât şi în alte state membre, în legile adoptate înaintea trecerii la moneda unică, sumele sunt exprimate în fosta monedă naţională.


� Metodă matematică simplificatoare utilizată în procedeul celor mai mari medii. Mediile se calculează prin împărţirea numărului de voturi obţinute la 1, 2, 3, 4 etc. până la numărul de mandate prevăzut. Coeficienţii obţinuţi se clasifică în ordine descrescătoare, iar mandatele se atribuie listelor cu cele mai mari medii.


� La alegerile pentru Parlamentul European din 2004, 14 membri au fost aleşi de colegiul electoratului  flamand din Flandra şi Bruxelles, 9 membri de colegiul electoratului francofon din Valonia şi Bruxelles şi 1 membru de către colegiul electoratului germanofon.


� Înscris în Constituţie încă din 1893, principiul votului obligatoriu este consacrat şi de legile electorale. Sancţiunea pentru neprezentarea la vot o constituie amenda între 25 şi 50 de euro, iar în caz de recidivă, amenda este cuprinsă între 50 şi 125 euro (art.210 din Codul electoral).


� Membru al Consiliului Economic şi Social, magistrat, funcţii publice nonelective, funcţii conferite de un stat străin sau de o organizaţie internaţională, funcţia de preşedinte/membru al consiliului de administraţie, funcţia de director general/director general adjunct în cadrul întreprinderilor naţionale sau al aşezămintelor publice naţionale etc. (art.139, 140, 142-150 şi 152 din Codul electoral).


� Conform acestei metode de calcul, numărul mandatelor se înmulţeşte cu numărul voturilor obţinute de fiecare partid în parte şi se împarte la numărul total al voturilor obţinute de toate partidele care participă la repartizarea mandatelor. Dacă după aplicarea coeficientului electoral rămân mandate nedistribuite, acestea vor fi atribuite listelor cu cele mai mari resturi de voturi neutilizate (procedeul celor mai mari resturi).

